Beszámoló

Vida Nikolett, matematika szakterületi koordinátor

Tartalomjegyzék

[Időrendi bontás 1](#_Toc461263824)

[Előszó 1](#_Toc461263825)

[MATSZACS aktivitás 2](#_Toc461263826)

[Érdekképviselet 2](#_Toc461263827)

[Rendezvények 2](#_Toc461263828)

[Regisztrációs hét 3](#_Toc461263829)

[Tisztségviselői aktivitás 4](#_Toc461263830)

# Időrendi bontás

* 05.28. Küldöttgyűlés
* 06.10 Képviselő-találkozó
* 06.17 Szakirányválasztó Fórum
* 07.22 - 07.24 Mentortábor
* 08.01-08.06 Mate-Camp
* 08.03 Borítékolás
* 08.15-08.19 GyógyMatek GT 2016
* 08.31 Felkészítő MASZAT (Bsc)
* 09.01 Beiratkozás és Kritérium dolgozat (Bsc)
* 09.05. Felkészítő MASZAT (Tanáris)
* 09.06. Kritérium dolgozat (Tanári) és Évadnyitó Matekos Teadélután
* 09.07. Matematikai Intézet köszöntője, Közös tárgyfelvétel, Campus Discovery 2016.
* 09.08. GyógyMatek Kocsmatúra 2016.

# Előszó

Elmondható az elmúlt időszakról, hogy az újítás jegyében telt. Jómagam is szoktattam magam a gondolathoz, hogy nem minden esetben jó döntés a régi, megszokott dolgoknál maradni, hanem néha érdemes belevágni egy-egy újításba. Ez a SzaCs-ban több helyen is felütötte a fejét, így mind a szervezett programok, a külső megjelenés is ezt a szemléletet tükrözi.

# MATSZACS aktivitás

A SzaCs tevékenységét az utóbbi időszakban leginkább a frissen felvett hallgatók egyetemi életbe történő beilleszkedésének segítése töltötte ki, ezen belül is nagyrészt a gólyatábor, különböző programok, illetve a regisztrációs hét megszervezése.

## Érdekképviselet

Érdekképviselettel kapcsolatos terveim között szerepelt egy találkozó szervezése, ahol az újonnan választott, még tapasztalatlan képviselőink kaphatnak egy kis ízelítőt az érdekképviselet világából korábbi matekos képviselőktől, tisztségviselőktől. Ez a terv sikeresen megvalósult június 10-én, Hermán Dániel, Dukán András Ferenc, Kuti Péter meséltek tapasztalataikról.

Az alakuló küldöttgyűlés alkalmát követően delegáltjaink;

* **Kari Tanács:** Horváth Luca
* **TOB:** Tamási Tímea
* **Választmány:** Vida Nikolett
* **Intézeti Tanács:** File Ágnes, Katona Richárd, Kiss Tibor, Seres Ákos
* **Kari Fegyelmi Testület:** Katona Richárd

## Rendezvények

* **Szakirányválasztó fórum**

A fórum a szakterület nagy múltra visszatekintő eseménye, ami a korábbi években is nagy segítségnek bizonyult a gólyáknak. A korábbi évek tapasztalatait összegyűjtve, igyekeztünk optimális időpontban elkezdeni a szervezést, hiszen korábban probléma volt, hogy a fórum nagyon közel volt a szakirányválasztási időszak végéhez. A fórum előtt két héttel elindult a Facebook esemény, saját borítóképpel. Az oktatói előadásokat követően felsőbb éves hallgatók (Kovács Jenifer, Fellner Máté, Kiss Tibor, Sagmeister Ádám, Keresztury Bence) meséltek tapasztalataikról, látták el hasznos tanácsokkal a gólyákat. Úgy gondolom ezzel sikerült nagyon jó hangulatban zárni az eseményt. A szervezés és maga a fórum gördülékenyen zajlott.

* **Mentortábor**

A mentortábor kétségkívül közelebb hozta a matekos mentorokat egymáshoz, nagyot lendített a kohézión. Ádámmal úgy gondoltuk fontos, hogy a mentorok képzését a táborban is folytassuk, ezért kényelmes beszélgetések során átvettük a mentori munka fontosabb állomásait. Emellett, az alapszakos mentoroknak tartottunk egy felkészítést a tanáris tudnivalókból, lehetséges kérdésekből, problémákból, mert szerettük volna, ha a mentorokat a tanáris kérdések sem érik felkészületlenül.

* **Mate-Camp**

A Mate-Camp egy elsősorban egyetemisták számára létrehozott nyári matematikatábor, ahol különböző előadásokat hallgathatnak meg a táborra jelentkezők, majd különböző szabadidős tevékenységeken vehetnek részt. Eredetileg Dömsödön került volna megrendezésre, de végül technikai okok miatt Budapesten maradtunk. A szervezésben jómagam is igyekeztem segíteni, a munka kardinális részét Sagmeister Ádám végezte. Sok pozitív visszajelzést kaptunk, és szeretnénk, ha minden évben megrendezésre kerülhetne a tábor.

## Regisztrációs hét

Véleményem szerint ez minden évben nagy kihívást jelent a sok program és adminisztrációs teendő miatt. A szervezést szerettem volna ha időben el tudjuk kezdeni, ezért kezdetnek összeírtam, hogy a korábbi években a szakterület mikor kezdett neki a munkálatoknak. Augusztus 8-án meg is kezdődtek az előkészületek, a SzaCs nagy aktivitást mutatott. A programterv elkészítésében nehézségeket okozott, hogy elsejétől voltak teendői a gólyáknak, de végül sikerült összeállítani az első másfél hét programját.

Rögtön egy **Felkészítő MASZAT**-tal kezdtünk augusztus 31-én az alapszakos gólyák számára. Itt kifejezetten a kritériumdolgozatra való felkészülésre fókuszáltunk, amit másnap délután írtak a gólyák. Annak ellenére, hogy a kollégiumokba még nem lehetett beköltözni, és augusztusra csúszott a felkészítő időpontja, nagyon sokan eljöttek.

Másnap a beiratkozáson és a kritériumdolgozat megírásakor a mentorok nagy segítséget jelentettek. Pakolásban, gólyák eligazításában felsőbb évesek is becsatlakoztak. Az együttműködés és a kitartó munka meghozta gyümölcsét; mind a két program zökkenőmentesen és gyorsan lezajlott. A hét nálunk ezzel a kép programmal zárult.

A hétfőt ismét egy felkészítő MASZAT-tal kezdtük. Ezúttal a matek tanárisok segítségére siettek a korrepetitorok. A gólyák közel annyian jelentek meg a felkészítésen, mint alapszakos társaik. A munkálatok - a korrepetitorok beszámolói alapján - sokkal zökkenőmentesebben mentek, mint az alapszakos eseménynél a friss tapasztalatoknak köszönhetően. Mind a két felkészítés szervezését Janzsó Miklós vezette, munkáját ezúton is köszönöm.

A hétfőt követően kedden évadnyitó ***Matekos Teadélutánnal*** vártuk a gólyákat, ami a jó időnek és a nagy tömegnek köszönhetően kiköltözött a két épület közé. Az idei első Teadélután nagyon sikeres volt, sokan eljöttek, reméljük, többségük marad állandó vendégnek!

A hét második fele kicsit sűrűbbre sikeredett; szerdán (szeptember 7.) megrendezésre került az ***Intézet vezetésének köszöntője***. Ezen sajnos koránt sem annyi gólya vett részt, mint amennyire számítottunk. Ennek lehetséges okai a promóció hiánya és a korai kezdés lehettek, illetve, ha sorrendben például a tárgyfelvétel után következett volna, lehet, hogy többen eljönnek. Mindenesetre így is voltak szép számmal, igyekszünk tanulni ebből a hibából! A köszöntőt a várva várt ***közös tárgyfelvétel*** követte, melyen a mentorok segítettek a gólyáknak eligazodni a Neptunban és hasznos tanácsokkal látták el őket az oktatókkal és előadásokkal/gyakorlatokkal kapcsolatban. Amíg a csapatok várakoztak a géptermekre, a mentorok csapatépítést vezényeltek, immáron azon gólyák bevonásával is, akik nem voltak gólyatáborban. Fennakadás nem történt, a tárgyfelvétel a tervezett módon, szervezetten lezajlott! Miután mindenki felvette a tárgyait következett a ***Campus Discovery 2016***. Idén szerettük volna színesíteni a túrát pár szokatlan információval és helyszínnel. Igyekeztünk olyan legendás helyekre kalauzolni a gólyákat, melyekkel korábban csak említés szintjén ismerkedhettek meg a hallgatók. Ebből a szempontból a Discovery rendkívül sikeresnek mondható. A szervezésben kicsivel több, mint egy tucat hallgató vett részt, és nagyon alapos munkát végeztek! A koordinálást Schőn Tímea és Illés Kincső Boriska végezte. Az odaadó munka és a pontos tervezés mellett az esemény nagyobb csúszással zárult, de remélhetőleg ez csak kisebb kellemetlenségeket okozott.

Másnap következett a ***GyógyMatek Kocsmatúra 2016***. Idén sikerült megoldani a hangosítást ott, ahol a csapatok a gólyatáncot szokták eltáncolni, így nem telefonról és laptopról kellett hallgatniuk a zenét. Idén nem érkezett panasz egyik kocsmától sem, a környező lakókkal és a rendőrséggel sem volt összetűzésünk. A túra után szokásosan az R33-ban folytatódott a buli, ahol szintén nem volt semmi probléma. Az túra külön logóval, karszalaggal és eseménnyel üzemelt. A jegyárak emelkedtek ugyan, de úgy gondolom, minőségi kocsmatúrát kaptak cserébe a résztvevők. Bárczis részről Fazekas Bianka, matekos részről Kovács Dániel foglalkoztak az esemény szervezésével, munkájukat köszönöm!

# Tisztségviselői aktivitás

* **Nyári időszak**

Nyári időm nagy részét grafikai munkák készítésével és a reghét tervezésével töltöttem. A grafikai munkák főleg a SzaCs-nak készültek, ezen belül logókat, Facebook felületek anyagait és a GyógyMatek GT 2016. teljes grafikai anyagát készítettem el, ami rengeteg időt és tervezést igényelt. Ezzel párhuzamosan megújulásnak indult a matekos honlap is, ami még szeptemberben meg is nyitja kapuit. Megvalósulni látszik a MaPro c. eseménysorozatunk is, mely a MASZAT-hoz hasonlóan segítségnyújtásra összpontosítva a programozásban segíti majd a hallgatókat.

* **Évkezdés**

Nyáron a reghét gondolata új kihívások elé állított. Szerettem volna, ha minden lehetőségeinkhez mérten a legapróbb részletekig tökéletesen zajlik, és úgy gondolom, az apróbb hibáktól eltekintve a SzaCs áldozatos munkájának köszönhetően egy sikeres másfél (reg)hetet és évindítást tudhatunk magunk mögött.

A tisztséggel járó rutinfeladatokat (levelezés, tájékoztatás, kapcsolattartás) igyekeztem minél jobban és gyorsabban elvégezni. Ezzel kapcsolatban a személyes megkeresésekre (kérdések, problémák, oktatói levelek) igyekeztem gyorsan válaszolni.

**Köszönöm szépen, hogy elolvastad a beszámolóm, amennyiben valamilyen kérdésed, észrevételed adódott kérlek keress az alábbi elérhetőségeimen:**

2016.09.10.            Vida Nikolett

 matekszk@ttkhok.elte.hu

     Telefon: 70/431-4002